ראיתי בחלום
ראיתי בחלום עלמה נקיה; בחלון נשקפה מן העליה,; ואור יפיה כמו אור הברקים; כמו שמש דמותה בראיה,; וצוארה מרובד בחרוזים; ועיניה כמו עיני צביה.; ראיתיה, ונפשי נקשרה בה -; וקומתה כמו מגדל בנויה.; וחמדתי לעלמה זאת בליבי; ואמרתי להוציאה שבויה.; העוד אני מדבר עם לבבי,; וזה איש בא בדיבורי רמיה,; וביקש אותי להדוף ולדחות,; ועוד חרב בידו והיא נטויה.; ועלמה נשקפה מן החרכים,; ואמרה לי:"הרוג בן העליה!"; אחזתיהו והיכיתיו בחרבו; וגרשתיו לתוך מדבר וציה.; ובת נדיב ביפיה ליבבתני,; ומי יתן ונפשי לה קנויה.; ונפשי חלתה מאהבתה; וצורתה בתוך ליבי מצויה.; 